**Prof. Dr. Dritan Topi**

**Prof. Dr. Dritan Topi** është i punësuar me kohë të plotë pranë Fakultetit të Shkencave të Natyrës, Universiteti i Tiranës.

Ka një përvojë pune 25 (njëzet e pesë) vjeçare si pedagog dhe studiues. Pas diplomimit në Kimi Ushqimore, në vitin 1999, studimet pasuniversitare dhe ato doktorale lidhen me fushën e Kimisë, specializuar në Analizë Organike të Avancuar, dhe realizuar në 2008. Ka kryer studime Postdoktoraturë në Universitetin e Lubjanës, Slloveni, në vitin 2014-2015, në fushën e Sigurisë Ushqimore, me fokus studimin e mykotoksinave.

Fushat e mësimdhënies dhe ekspertizës kërkimore përfshijnë Kimi Organike, Kimi Organike të Aplikuar, Toksikologji Kimike, Toksikologji Ushqimore, Kimi e Produkteve Natyrore, Siguri Ushqimore.

Ka marrë pjesë në disa projekte kombëtare/ndërkombëtare: PIKSH 2022, Infrastrukturë Laboratorike për themelimin e Laboratorit të produkteve Natyrore, studimin e substancave toksike natyrore; PKKZH lidhur me studimin e aflatoksinave në produkte ushqimore në Shqipëri. Projekti ndërkombëtar CNR(Itali)-AKKSHI 2023, studimi i ndikimit të ndryshimeve klimatike në speciet Aspergillus prodhues të AF-ve në kultura bujqësore në Shqipëri.

Është anëtar i Senatit të Universitetit të Tiranës, prej Shtatorit 2024.

Ka botuar një monografi shkencore mbi mykotoksina në drithëra në Shqipëri. Ka botuar kapituj në publikime ndërkombëtare, mbi vajin e ullirit në vendin tonë. Është bashkautor i librit të *Nomenklaturës së Kimisë* në shqip, botim i Akademisë së Shkencave të Shqipërisë.

Ka botuar një numër artikujsh mbi mykotoksinat në ushqime në revista shkencore ndërkombëtare në Elsevier, etj të indeksuar në Scopus. Ka botuar një numër artikujsh shkencore mbi përbërësit kimikë në vajin e ullirit, verës, nga kultivarë vendi lidhur me fokus autentifikimin e tyre, në revista shkencore ndërkombëtare. Ka botuar artikuj shkencorë lidhur me Objektivat e Zhvillimit të Qëndrueshëm (SDG), valorizimin e mbetjeve ushqimore, ndikimin mjedisor të ndotësve të ndryshëm, si antibiotikët, etj.

Aktualisht është Profesor i Kimisë, pranë Departamentit të Kimisë, Lektor, dhe drejtues i Laboratorit të Kimisë së Produkteve Natyrore, në të cilin ka në udhëheqje tre studentë doktorantë, me objekt studimi, mykotoksina të gjinive të ndryshme, Aspergillus, Penicillium, Fusarium, etj, në produkte ushqimore me origjinë bimore dhe shtazore. Angazhuar në studimin molekular të vajit të ullirit, verës, bimëve medicinale si edhe ndërthurjen me programet kompjuterike, si një zhvillim i kohës.